Zagrebačka policija potvrdila je u ponedjeljak da su nepoznati počinitelji provalili u zgradu MUP-a, no zasad ne iznosi nikakve pojedinosti o tom slučaju, dok su mediji objavili da je iz sefa u Uredu načelnika službe organiziranog kriminala Željka Dolačkog ukradeno dva kilograma zlata i 280.000 eura.

U policiji tek kratko kažu da je kriminalističko istraživanje u tijeku.

Po tvrdnjama Jutarnjeg lista, policija je jutros otkrila da je sef u sjedištu kriminalističke policije u Heinzelovoj prevrnut, a nepoznati provalnici iz njega su ukrali dva kilograma zlata i 280.000 eura. Lopov ili više njih, piše list, došli su do drugog kata preko požarnjih stepenica, a zasad nije poznato jesu li uz novac i zlato otuđeni i povjerljivi dokumenti.

Zlato i novac Kobre oduzele prije godinu dana

Kako doznajemo, lopovi nisu provalili u ured načelnika, već u prostorije službe organiziranog kriminala. Prema neslužbenim informacijama, u pitanju su novac i zlato što su ga pripadnici Kobri oduzeli u jednoj intervenciji prije godinu dana. Vlasnici novca i zlata koji su do njega došli prodajom obiteljskih nekretnina, u međuvremenu su policiji dostavili potvrde o porijeklu financijskih sredstava i vrijednog nakita. Doznajemo, da su i novac i zlato vrlo skoro trebali biti i vraćeni vlasnicima. Sada se međutim situacija do kraja zakomplicirala. Baš nitko od upućenih ne vjeruje da se radilo o običnoj i nasilničkoj provali, iako zgrada policije nema unutra posebno osiguranje niti je baš cijela ubnutrašnjost zgrade pod videonadzorom.